tartuNLP/wikipedia-smugri-20251201 huggingface dataset:
IHI Corporation

IHI Corporation (), joka aiemmin tunnettiin nimellä Ishikawajima-Harima Heavy Industries Co., Ltd.:nä (), on japanilainen yhtiö, joka valmistaa laivoja, lentokonemoottoreita, autojen turboahtimia, teollisuuslaitteita, voimaloiden kattiloita ja muita koneita ja liikenteen vaatimia laitteita. 
Historia.
Ishikawajiman telakka perustettiin vuonna 1853, mikä muuttui vuonna 1889 Ishikawajima Shipbuilding and Engineering Companyksi. Vuonna 1907 perustettiin Harima Dock Company. Ishikawajiman ja Hariman autojenvalmistus muodosti oman yrityksen, josta myöhemmin syntyi Isuzu.
Vuonna 1960 perustettiin Ishikawajima-Harima Heavy Industries (IHI) yhdistämällä Ishikawajima ja Harima. IHI yhdistyi sotalaivojen valmistamiseksi Sumitomo Heavy Industriesin kanssa, jolloin luotiin Marine United. 2001 perustettiin Saksan Amt Wachsenburgiin turboahdintehdas.
Michael Salvatori

Michael Salvatori (s. 1954) on yhdysvaltalainen videopelimusiikin säveltäjä. Hän on säveltänyt musiikin "Halo"-pelisarjaan yhdessä Martin O'Donnellin kanssa. Salvatori tutustui O'Donnelliin collegessa, ja he perustivat yhdessä TotalAudio -tuotantoyhtiön. Salvatori jatkoi TotalAudion hallinnoimista ja teki musiikkia omille asiakkailleen, kuten Disneylle ja Wideload Gamesille.
Tuotanto.
Videopelimusiikki.
Lähde:
Black Treacle

Black Treacle on englantilaisen indie rock-yhtye Arctic Monkeysin kappale. Se julkaistiin neljäntenä singlenä yhtyeen neljänneltä albumilta "Suck It and See". Single julkaistiin 23. tammikuuta 2012 digitaalisena latauksena sekä rajoitettuna 1500 kappaleen 7-tuumaisena vinyylilevynä.
Single sisältää yhden B-puolen, ”You and I”, johon kuvattiin promovideo. Video julkaistiin YouTubessa singlen julkaisupäivänä.
Suck It and See (kappale)

Suck It and See on englantilaisen indie rock-yhtye Arctic Monkeysin kappale. Se julkaistiin kolmantena singlenä yhtyeen neljänneltä samannimiseltä albumilta. Single julkaistiin 31. lokakuuta 2011 digitaalisena latauksena B-puolen ”Evil Twin” kanssa. Tavasta poiketen singlen B-puoli sijoittui Britannian singlelistalla A-puolta korkeammalle.
Musiikkivideo.
Musiikkivideo kertoo tarinan rumpali Matt Heldersin suhteesta hänen rakastajaansa, jota esittää näyttelijä Breana McDow. Video on kuvattuna Kaliforniassa, ja kuvaa amerikkalaista moottoripyöräkulttuuria. Yhtyeen laulaja Alex Turner esiintyi videolla lyhyessä cameo-roolissa.
Nikkelibromidi

Nikkelibromidi (NiBr2) on nikkeli- ja bromidi-ionien muodostama epäorgaaninen ioniyhdiste. Yhdistettä voidaan käyttää katalyyttinä orgaanisen kemian synteeseissä ja päällystettäessä muita metalleja nikkelillä elektrolyyttisesti.
Ominaisuudet.
Huoneenlämpötilassa kidevedetön nikkelibromidi on keltaisina ja hygroskooppisina lehtimäisinä kiteinä ja sen alkeiskoppi on romboedrinen. Yhdisteellä on kaksi kidevedellistä muotoa: kellanvihreä trihydraatti (NiBr2·3H2O) ja sinisenvihreä heksahydraatti (NiBr2·6H2O). Nikkelibromidi liukenee erittäin hyvin veteen ja liukoisuus kasvaa lämpötilan kasvaessa. Aine muodostaa komplekseja muun muassa dimetoksietaanin kanssa.
Valmistus ja käyttö.
Nikkelibromidia valmistetaan kuumentamalla nikkelijauhetta bromin kanssa.
Ni + Br2 → NiBr2
Nikkelibromidia voidaan käyttää elektrolyyttinä päällystettäessä metalleja nikkelillä. Orgaanisen kemian synteeseissä sitä voidaan käyttää katalyyttinä butadieenin dimerisoinneissa, valmistettaessa syklisiä hiilivetyjä butadieenistä, mietona Lewis-happona ja aryylihalogenidien ristikytkentäreaktioissa. Lisäksi siitä voidaan valmistaa organonikkeliyhdisteitä, kuten nikkeloseenia.
Michelle Freeman

Michelle Freeman (s. 5. toukokuuta 1969) on aktiiviuransa päättänyt jamaikalainen pikajuoksija ja olympiamitalisti. Hänen päämatkansa oli 100 metrin aitajuoksu.
Freeman edusti Jamaikaa olympialaisissa kolme kertaa, vuosina 1992, 1996 ja 2000. Kaikissa olympialaisissa hän osallistui 100 metrin aitajuoksuun, jossa selviytyi puolivälieriin vuosina 1992 ja 2000 sekä oli parhaimmillaan finaalin kuudes vuonna 1996. Lisäksi hän osallistui pikaviestiin vuosina 1992 ja 1996. Vuoden 1992 viestissä Jamaika joutui keskeyttämään finaalijuoksun, mutta vuoden 1996 finaalissa Freeman oli mukana voittamassa Jamaikalle pronssia.
Freemanin ennätys 100 metrillä on vuonna 1993 juostu 11,16 ja 110 metrin aidoissa vuonna 1997 juostu 12,52.
Mamaran kieli

Mamara eli minianka on Malin kaakkoisosassa asuvien miniankojen puhuma gurilainen kieli. Se kuuluu senufokielten ryhmään. Kielen puhujia on arviolta 738 000 (vuonna 2000).
Mamaraa puhutaan Malin Sikasson alueen Koutialan ja Yorosson sekä Ségoun alueen Blan piireissä. Sen lähin sukulainen on senufokieli supyire. Mamara on yksi Malin kansalliskielistä, jota käytetään kouluopetuksen välineenä. Osa puhujista osaa myös bambaraa ja ranskaa.
Rochelle Stevens

Rochelle Stevens (s. 8. syyskuuta 1966 Memphis) on aktiiviuransa päättänyt yhdysvaltalainen pikajuoksija sekä olympiavoitta- ja mitalisti.
Stevens edusti Yhdysvaltoja olympialaisissa kaksi kertaa, vuosina 1992 ja 1996. Vuonna 1992 hän selviytyi henkilökohtaisessa 400 metrin juoksussa finaaliin sijoittuen lopulta kuudenneksi. Lisäksi hän oli molemmissa olympialaissa mukana Yhdysvaltojen pitkän viestin joukkueessa voittaen vuonna 1992 hopeaa ja vuonna 1996 kultaa.
Stevens juoksi 400 metrillä ennätyksekseen 50.06 vuonna 1992.
Chidori (1933)

Chidori () oli keisarillisen Japanin laivaston vuonna 1933 valmistunut Chidori-luokan torpedovene.
Valmistus.
Alus tilattiin vuoden 1931 hankinnoissa Maizurun laivastontelakalta, missä köli laskettiin 13. lokakuuta 1931. Alus laskettiin vesille 1. huhtikuuta 1933 ja valmistui vielä saman vuoden lopulla 20. marraskuuta.
Palvelus.
Alus upotettiin 22. joulukuuta 1944 Omaezakin edustalla. Se poistettiin alusluettelosta 10. helmikuuta 1945.
Tomozuru (1933)

Tomozuru () oli keisarillisen Japanin laivaston vuonna 1934 valmistunut Chidori-luokan torpedovene.
Valmistus.
Alus tilattiin vuoden 1931 hankinnoissa Maizurun laivastontelakalta, missä köli laskettiin 11. marraskuuta 1932. Alus laskettiin vesille 1. lokakuuta 1933 ja valmistui 24. helmikuuta 1934.
Palvelus.
Alus kaatui myrskyssä 12. maaliskuuta 1934. Hylky hinattiin satamaan ja kunnostettiin. Alus upposi 24. maaliskuuta 1945 ilmahyökkäyksessä Amami Oshiman länsipuolella. Se poistettiin alusluettelosta 10. toukokuuta.
Manazuru (1933)

Manazuru () oli keisarillisen Japanin laivaston vuonna 1934 valmistunut Chidori-luokan torpedovene.
Valmistus.
Alus tilattiin vuoden 1931 hankinnoissa Fujinagatalta, missä köli laskettiin 11. marraskuuta 1931. Alus laskettiin vesille 11. heinäkuuta 1933 ja valmistui 31. tammikuuta 1934.
Palvelus.
Alus upposi 1. maaliskuuta 1945 ilmahyökkäyksessä Nahassa. Se poistettiin alusluettelosta 20. toukokuuta.
Kerem Demirbay

Kerem Demirbay (s. 3. heinäkuuta 1993 Herten, Saksa) on saksanturkkilainen jalkapalloilija. Pelipaikaltaan hän on hyökkäävä keskikenttäpelaaja. Demirbay edustaa Bundesliigassa pelaavaa Bayer 04 Leverkusenia.
Demirbay edusti juniorina Schalke 04:ää (1999–2007), Borussia Dortmundia (2007–2008), SG Wattenscheid 09:ää (2008–2011) ja uudelleen Borussia Dortmundia (2011–2012). Aikuistasolla hän on pelannut Borussia Dortmundin kakkosjoukkueessa (2012–2013), Hamburger SV:ssä (2013–2016), 1. FC Kaiserslauternissa (lainalla 2014–2015), Fortuna Düsseldorfiä (lainalla 2015–2016) ja TSG 1899 Hoffenheimissa (2016–2019).
Demirbay on edustanut Turkin ikäkausimaajoukkueita ja pelannut kaksi ottelua Saksan miesten maajoukkueessa. Hän pelasi yhden ottelun ja teki maalin Saksan voittamassa Maanosaliittojen cupissa 2017.
Hatsukari (1933)

Hatsukari () oli keisarillisen Japanin laivaston vuonna 1934 valmistunut Chidori-luokan torpedovene.
Valmistus.
Alus tilattiin vuoden 1931 hankinnoissa Fujinagatalta, missä köli laskettiin 6. huhtikuuta 1933. Alus laskettiin vesille saman vuoden lopulla 19. joulukuuta ja valmistui 15. heinäkuuta 1934.
Palvelus.
Alus poistettiin alusluettelosta 3. toukokuuta 1947 ja romutettiin vuonna 1948.
Ōtori-luokka

Ōtori-luokka () oli keisarillisen Japanin laivaston kahdeksan torpedoveneen muodostama alusluokka, johon kuitenkin piti kuulua kuusitoista alusta. Kahdeksan aluksen hankinta kuitenkin peruutettiin ennen tilausten vahvistamista.
Alukset.
Luokkaan piti lisäksi kuulua "Hatsutaka", "Aotaka", "Wakataka", "Kumataka", "Yamadori", "Mizutori", "Umidori" ja "Komadori", mutta niiden tilaukset korvattiin sukellusveneentorjunta-alusten numeroiden 4-11 tilauksilla.
Franck Elemba

Franck Dannique Elemba Owaka (s. 21. heinäkuuta 1990 Brazzaville) on brazzavillenkongolainen yleisurheilija, joka kilpailee kuulantyönnössä. Rio de Janeiron kesäolympialaisissa 2016 Elemba sijoittui kuulantyönnössä neljänneksi Kongon tasavallan ennätyksellä 21,20 ja oli lähellä maansa historian ensimmäistä olympiamitalia.
Elemba saavutti Afrikan kisoissa 2015 kultaa kuulantyönnössä tuloksella 20,25 ja pronssia kiekonheitossa tuloksella 50,30. Afrikan-mestaruuskilpailuissa hän saavutti kuulantyönnössä hopeaa 2016 ja pronssia 2014. Ulkoratojen MM-kilpailuissa hän on karsiutunut loppukilpailusta 2015, 2017 ja 2019. Sisäratojen MM-kilpailuissa hän karsiutui loppukilpailusta 2014 ja oli 17:s 2016.
Elemba on 198 senttimetriä pitkä ja painaa 130 kilogrammaa.
Pankakoski (rautatieliikennepaikka)

Pankakoski (lyh. Pas) oli rautatieliikennepaikka Lieksassa Pohjois-Karjalassa, lähellä Pankakosken taajamaa. Se avattiin vuonna 1952 ja rataosa lakkautettiin vuonna 2024. Pankakoskella olleille tehtaille rakennettiin Lieksan kirkonkylän tuntumasta kapearaiteinen Pankakosken–Sokojoen rautatie vuonna 1897. Lieksaan ei kuitenkaan vielä tuolloin mennyt rautatietä, mikä vaikeutti merkittävästi tehtaan kuljetuksia. Nurmeksen radan valmistuminen syyskuussa 1910 tämä ongelma kuitenkin poistui. Tuotteet kuljetettiin Sokojoen vaihteelle, jossa ne lastattiin Valtionrautateiden juniin. 
Kapearaiteinen rata purettiin vuonna 1952, ja paikalle rakennettiin samana vuonna Lieksan eteläpuolelta haarautuva leveäraiteinen teollisuusrata. Henkilöliikennettä Lieksa–Pankakoski-välillä ei koskaan ole ollut. Vuonna 2018 Väylävirasto totesi Pankakosken radan olevan elinkaarensa päässä. Pääasiassa radalla ei enää ole liikennettä kartonkitehtaalle saakka, vaan sitä on käytetty puun varastointiin ja muuhun vähäisempään käyttöön. Radan kunnossapitoa rajoitettiin 1. tammikuuta 2023 alkaen. Ratayhteys Pankakoskelle on katkaistiin marraskuussa 2023. Marraskuussa 2024 Väylävirasto ilmoitti, että rataosa ja sitä myötä Pankakoski rautatieliikennepaikkana lakkautetaan.
Cholomóntas

Cholomóntas (; transl. myös "Holomóntas", "Holomóndas"; ) eli Ypsízonos (Υψίζωνος) on vuori Chalkidikín niemimaalla Makedoniassa Pohjois-Kreikassa. Sen korkeus on 1 165 metriä.
Cholomóntas sijaitsee Chalkidikín keskiosissa linnuntietä noin 11 kilometriä koilliseen Polýgyroksen kaupungista. Vuoren alue on metsäistä ja siellä on lukuisia vaellusreittejä. Nykyisin vuori on Natura 2000 -aluetta.
Chortiátis

Chortiátis (; myös "Hortiátis") on vuori Chalkidikín niemimaalla Makedoniassa Pohjois-Kreikassa. Sen korkeus on 1 201 metriä.
Chortiátis on Chalkidikín korkein vuori. Se sijaitsee niemimaan länsiosassa linnuntietä noin 18 kilometriä kaakkoon Thessalonikin kaupungista. Antiikin aikana vuori tunnettiin nimellä "Kissos" samannimisen kaupungin mukaan.
Chortiátiksen kaupunki on saanut nimensä vuoresta.
Díkaios (vuori)

Díkaios (; myös "Díkeos") on vuori Kosin saarella Dodekanesiassa Kreikassa. Se on saaren korkein vuori ja sen korkeus on 846 metriä.
Díkaios sijaitsee Kosin kaakkoisrannikolla ja muodostaa pitkän itä-länsisuuntaisen vuorijonon, joka laskeutuu eteläosassaan jyrkästi mereen. Vuori on Kosin saaren tavoin alkuperältään tuliperäinen. Kiviaines on vulkaanista kiveä, marmoria sekä kalkkikiveä. Antiikin aikana vuori tunnettiin nimillä "Oromedōn" (), "Oriōn" () ja "Dikaion" (). Vuorella on merkkejä asutuksesta keskiajalla. Kosin kunnan osa Díkaioksen kunnallisyksikkö, entinen itsenäinen kunta, on saanut nimensä vuoresta.
Díkaioksen huipulla on Kristuksen kirkastumiselle ("Metamórfosi tou Christoú") omistettu kappeli, suuri risti sekä yöpymissuoja. Vuorelle kulkee vaellusreitti muun muassa Ziasta. Vaellus ylös kestää noin tunnin.
Dírfi

Dírfi (), antiikin Dirfys (; ) tai Dirfe (; ), on vuori ja vuorijono Euboian saarella Kreikassa. Se on saaren korkein vuori ja sen korkeus ja prominenssi ovat 1 743 metriä.
Dírfi sijaitsee Euboian keskiosissa linnuntietä noin 28 kilometriä koilliseen Chalkídan kaupungista. Sen korkeimman huipun nimi on Délfi (Δέλφι). Se muistuttaa ulkoasultaan tulivuorta, ja sitä kutsutaan usein ”Kreikan Fujivuoreksi”. Koko vuorijonon toiseksi korkein huippu on Pyxariás (Πυξαριάς, 1 351 m).
Dírfi-vuori on suosittu vaelluskohde varsinkin, koska se sijaitsee suhteellisen lähellä Ateenaa. Vuorelta on hyvä näköala sekä Egeanmerelle että Euboianlahdelle. Dírfi ja sen ympäristö on Natura 2000 -aluetta.
Dírfys-Messápian kunnan osa Dírfyksen kunnallisyksikkö, entinen itsenäinen kunta, on saanut nimensä vuoresta.
Exómvourgo

Exómvourgo (; myös "Exómpourgo/Exómbourgo", Εξώμπουργκο tai "Xómpourgo"/"Xóbourgo", Ξώμπουργο) on vuori Tínoksen saarella Kreikassa. Sen korkeus on 641 metriä.
Exómvourgo sijaitsee Tínoksen eteläisissä keskiosissa noin 4,5 kilometriä Tínoksen kaupungista pohjoiskoilliseen, lähellä Xináran ja Tripótamoksen kyliä. Antiikin aikana vuori toimi saaren poliksen eli kaupunkivaltion Tenoksen akropoliina eli linnavuorena aina 300-luvulle eaa. saakka, jolloin kaupunkikeskus siirrettiin nykyisen Tínoksen kaupungin paikalle. Vuorelta on tehty löytöjä myös antiikin aikaa edeltäneeltä esihistorialliselta ajalta.
Vuorella oli linnoitus ja asutus myös venetsialaisvallan aikana. Tämä linnoitus rakennettiin vuoden 1207 jälkeen. Turkkilaiset valtasivat ja tuhosivat linnan vuonna 1715, mutta siitä on jäljellä raunioita.
Aivan vuoren vieressä sijaitsee Jeesuksen pyhän sydämen luostari ("Moní Ierás Kardías tou Iesoú"). Vuoresta on saanut nimensä Tínoksen kunnan osa Exómvourgon kunnallisyksikkö, entinen itsenäinen kunta.
Karvoúnis

Karvoúnis () eli Ámpelos (Άμπελος) on vuori Sámoksen saarella Kreikassa. Sen korkeus on metriä.
Karvoúnis sijaitsee Sámoksen saaren keskellä. Se on saaren toiseksi korkein vuori saaren länsipäässä sijaitsevan Kérkis-vuoren jälkeen. Vuorella ja sen ympäristössä kulkee useita vaellusreittejä. Karvoúniksen huipulla on profeetta Elialle ("Profítis Ilías") omistettu kappeli. Vuoren ympäristö on Natura-aluetta.
Karvoúni

Karvoúni ( tai Καρβούνη) voi viitata seuraaviin:
Ampelos

Ampelos (, ) tai Ámpelos () voi viitata seuraaviin:
Kérkis

Kérkis (), antiikin Kerketeus (, myös "Kerketeas", ; ), on vuori Sámoksen saarella Kreikassa. Se sijaitsee Marathókampoksen luoteispuolella ja hallitsee saaren länsipäätä. Kérkiksen korkeimman huipun Víglan (Βίγλα) korkeus on 1 434 metriä. Vuori on Egeanmeren saarten korkeimpia ja Pohjoisen Egean saariston korkein Samothrákin Sáos-vuoren jälkeen.
Kérkis on sammunut tulivuori. Vuoren nimi tarkoittaa ”sukkulaa” ja voi liittyä etymologisesti myös Kirkeen. Vuoren rinteillä sijaitsee useita luostareita, kuten Evangelístrian luostari ("Moní Evangelistrías"). Vuoren kaakkoisrinteessä sijaitsee niin kutsuttu Pythagoraan luola.
3. elokuuta 1989 Olympic Aviationin lento 545 Thessalonikista Sámokselle törmäsi huonoissa sääoloissa vuoreen, minkä seurauksena kaikki koneessa olleet 3 miehistön jäsentä ja 31 matkustajaa kuolivat.
Vaellusreitit.
Kérkis-vuoren Víglan huipulle kulkee useita vaellusreittejä. Niistä suosituin saa alkunsa Kámpoksesta eli Votsalákiasta ja kulkee vuoren jyrkähköä etelärinnettä ensin Evangelístrian luostarille, joka sijaitsee noin 700 metrin korkeudessa, ja siitä merkittyä polkua profeetta Elian kappelille ("Profítis Ilías") noin metrin korkeuteen ja edelleen huipulle. Huipulle pääsee myös vuoren itä- ja länsirinteiltä.
Kithairónas

Kithairónas (), antiikin Kithairon (; ), on vuori Keski-Kreikassa. Sen korkeus on 1 409 metriä.
Kithairónas sijaitsee lähellä Korintinlahden pohjoisrantaa ja erottaa Boiotian Attikasta ja Megariista. Vuoren korkeimman huipun nimi on Profítis Ilías (Προφήτης Ηλίας) eli Elatiás (Ελατιάς).
Kreikkalaisessa mytologiassa vuori sai nimensä Kithairon-nimisestä kuninkaasta. Vuori yhdistettiin myös samannimiseen jumalaan, joka saattoi olla sama kuin Dionysoksen kasvatti-isä Nysos. Vuorelle sijoittui useita mytologian tapahtumia: Artemis muutti Aktaionin hirveksi vuorella, mainadit raatelivat siellä Pentheuksen, ja Oidipus hylättiin sinne lapsena. Plataiain kaupunki sijaitsi antiikin aikana vuoren pohjoisrinteellä.
Lepétymnos

Lepétymnos () on vuori Lesboksen saarella Kreikassa. Sen korkeus on 968 metriä ja se on saaren korkein vuori yhdessä jotakuinkin yhtä korkean Ólympoksen kanssa.
Lepétymnos sijaitsee saaren pohjoisosassa kaakkoon Míthymnasta. Vuoren huipulla on profeetta Elialle ("Profítis Ilías") omistettu kappeli. Vuoren pohjoisrinteessä sijaitsee siitä nimensä saanut Lepétymnoksen kylä.
Óchi

Óchi (; transl. myös "Óhi"), antiikin Okhe (, ), on vuori Euboian saaren eteläosassa Kreikassa. Sen korkeus on 1 398 metriä.
Óchi sijaitsee lähes Euboian kaakkoiskärjessä linnuntietä noin kuusi kilometriä koilliseen Kárystoksen kaupungista ja 90 kilometriä kaakkoon Chalkídan kaupungista. Se on saaren toiseksi suurin vuorijono Dírfi- eli Dírfysvuorten jälkeen. Vuoren korkeimman huipun nimi on Profítis Ilías (Προφήτης Ηλίας). Muut korkeimmat huiput ovat Gioúda (Γιούδα, 1 386 m) ja Boúmplia (Μπούμπλια, 1 227 m). Niiden välistä 1 386 metrin korkeudessa kulkee kymmenen kilometriä pitkä Dimosárin rotko.
Vuoren huipulla on parhaiten säilynyt Kárystoksen alueen lukuisista antiikin aikaisista drakóspita (”Lohikäärmetalot”) -nimellä nykyisin tunnetuista raunioista. Rakennus on tehty suurista kivistä katto mukaan lukien, ja sen koko on noin 12,4 x 7,6 metriä. Se toimi mahdollisesti Zeuksen ja Heran kulttipaikkana.
Vuori ja sen ympäristö on Natura 2000 -aluetta.
Ochi

Ochi () on Japanin maaseutukaupunki Shikokun saarella Kōchin prefektuurissa. Se kuuluu Takaokan piirikuntaan. Ochi sijaitsee sisämaassa prefektuurin keskiosassa Niyodojoen keskijuoksulla. Valtaosa sen alueesta on vuoristoa, ja sen länsiosassa kohoaa 774 metriä korkea Yokokuravuori. Ochissa on 5 194 asukasta (huhtikuussa 2022) ja sen pinta-ala on 111,95 neliökilometriä.
Ochi kehittyi historiallisesti Niyodojoen varren satamana, jonka kautta kuljetettiin muun muassa puutavaraa. Ochista tehtiin maaseutukaupunki vuonna 1900, ja se laajeni huomattavasti vuonna 1954, kun siihen liitettiin kolme kyläkuntaa. Silkinviljely oli aiemmin merkittävä elinkeino. Nykyisin Ochissa viljellään teetä, hedelmiä ja vihanneksia, kuten inkivääriä ja paprikaa.
Ochissa toimii Kōchin prefektuurin silkinkudonnan historiaa esittelevä museo. Osa kaupungin alueesta kuuluu Yokokuravuoren prefektuurin luonnonpuistoon. Eräs luonnonnähtävyys on Ōtarun vesiputous.
Pyxariás

Pyxariás (; transl. myös "Pixariás") on vuori Dírfi- eli Dírfysvuoriston pohjoisosassa Euboian saarella Kreikassa. Sen korkeus on 1 351 metriä.
Pyxariás on Euboian toiseksi korkein huippu varsinaisen Dírfin jälkeen. Se sijaitsee Euboian koillisosassa lähellä rannikkoa, linnuntietä noin 30 kilometriä pohjoiskoilliseen Chalkídan kaupungista ja noin 16 kilometriä luoteeseen Dírfistä. Lähellä sijaitsevat muun muassa kylät Vlachía, Sarakíniko ja Limniónas.
Sáos

Sáos () eli Fengári (Φεγγάρι) on vuori Samothrákin saarella Kreikassa. Se on saaren ja koko Pohjoisen Egean saariston korkein vuori ja sen korkeus on 1 611 metriä.
Sáos hallitsee Samothrákin maisemia. Se on entinen tulivuori, mikä näkyy myös vuoren muodossa. Sáoksen nimi liittyy etymologisesti koko saaren sekä myös Sámoksen nimeen, ja viittaa esikreikkalaisessa kielessä vuoren korkeuteen. Tähän viittaa myös vuoren toinen nimi Fengári (”Kuu”), sillä vuoren sanotaan korkeutensa vuoksi peittävän Kuunkin. Kreikkalaisessa mytologiassa vuori oli paikka, jonka huipulta Poseidon seurasi Troijan sodan tapahtumia.
Zas (vuori)

Zas () eli "Zévs"/"Zeus" (Ζεύς) on vuori Náxoksen saarella Kreikassa. Se on saaren ja koko Kykladien saariston korkein vuori ja sen korkeus on 1 004 metriä.
Zasvuori sijaitsee Náxoksen keskiosissa Tragaíana tunnetulla alueella, noin 18 kilometriä itäkaakkoon Náxoksen kaupungista. Filótin kylä sijaitsee vuoren pohjoisrinteellä.
Vuori on saanut nimensä ylijumala Zeuksesta. Erään version mukaan Zeus olisi syntynyt saarella vuorella olevassa niin kutsutussa Zeuksen luolassa (myös Zasin luola). (Samaa tarinaa kerrotaan myös mm. Kreetalla sijaitsevista Díktin luolasta ja Ídan luolasta.)
Zasvuori on Náxoksella suosittu vaelluskohde. Vuorelle kulkee kaksi yleisimmin käytettyä vaellusreittiä, ja sieltä on hyvä näköala saarelle ja sitä ympäröiville muille Kykladien saarille.
Hirooki Arai

Hirooki Arai (, s. 18. toukokuuta 1988 Naganon prefektuuri) on japanilainen kilpakävelijä. Arai on 180 senttimetriä pitkä ja painaa 62 kilogrammaa. Hän kilpailee pääosin 50 kilometrin kävelyssä.
Arai sijoittui kolmanneksi 50 kilometrin kävelyssä vuoden 2016 kesäolympialaisissa Rio de Janeirossa ajalla 3.41.24. Hänet hylättiin kertaalleen kilpailun jälkeen hänen tönäistyä Kanadan Evan Dunfeeta noin kilometri ennen maalia, mutta hylkäys kuitenkin peruttiin myöhemmin. MM-kilpailuihin hän on osallistunut neljästi, ollen yhdeksäs vuonna 2011 Daegussa, yhdestoista vuonna 2013 Moskovassa, neljäs vuonna 2015 Pekingissä sekä hopealla Lontoossa 2017 ajalla 3.41.17.
Ahmad Abughaush

Ahmad Abughaush (, s. 1. helmikuuta 1996 Amman) on jordanialainen taekwondoin ja olympiavoittaja. 178 senttimetriä pitkä ja 68 kilogrammaa painava Abughaush on kilpaillut aikuisten arvokilpailuissa 54−74-kiloisten sarjoissa.
Abughaush saavutti yllättäen olympiakultaa 68-kiloisten sarjasta vuoden 2016 kesäolympialaisista Rio de Janeirosta. Hän voitti välierässä espanjalaisen Joel Gonzálezin pistein 12−7 ja loppuottelussa Venäjän Aleksei Denisenkon 10−6. Mitali oli Jordanian historian ensimmäinen olympiamitali. 
Abughaush saavutti MM-hopeaa 74 kg:n painoluokassa Manchesterissa 2019 hävittyään loppuottelussa italialaiselle Simone Alessiolle pistein 11−18. Hän sai MM-pronssia 68-kiloisissa Mujussa 2017.
Abughaush saavutti 68 kg:n sarjassa pronssia Jakartan Aasian kisoissa 2018 ja Taipein universiadeissa 2017.
Nuorten MM-kilpailuista Abughaushilla on yksi kultamitali vuodelta 2012 Sharm el-Sheikhistä 63-kiloisten sarjasta. Nuorten Aasian-mestaruuden hän voitti samassa painoluokassa Hồ Chí Minhin kaupungissa 2012.
Bucharest Ring

Bucharest Ring oli vuosina 2007 ja 2008 rakennettu katurata Bukarestissa Romaniassa.
Bucharest Ringin suunnitteli Hermann Tilke. Rata kiersi Romanian parlamenttitalon ympäri ja se oli 3,071 kilometriä pitkä. Radalla ajettiin FIA GT Championship, FIA GT3 European Championship, Britannian Formula 3 ja Dacia Logan Cup -sarjoja. Auto GP:n oli tarkoitus ajaa radalla kaudella 2011, mutta kilpailu peruttiin, koska rata ei saanut FIA:lta 2. luokan kisajärjestäjälisenssiä yksipaikkaisille autoille.
Evan Dunfee

Evan Dunfee (s. 28. syyskuuta 1990 Richmond, Brittiläinen Kolumbia) on kanadalainen kilpakävelijä. Dunfee on 186 senttimetriä pitkä ja painaa 65 kilogrammaa. Hän on 35 kilometrin maailmanmestari vuodelta 2025.
Dunfee sijoittui neljänneksi 50 kilometrin kävelyssä vuoden 2016 kesäolympialaisissa Rio de Janeirossa uudella maansa ennätyksellä. Hän nousi tuloksissa hetkeksi aikaa kolmanneksi kun pronssille sijoittunut Hirooki Arai hylättiin Dunfeen tönäisemisestä noin kilometri ennen maalia, mutta Arain hylkäys peruttiin myöhemmin. Samojen kisojen 20 kilometrin kävelyssä hän sijoittui kymmenenneksi. Vuoden 2015 MM-kilpailuissa Pekingissä Dunfee oli kahdestoista sekä 20 että 50 kilometrin kävelyssä. Lontoon MM-kilpailuissa 2017 hän sijoittui 50 kilometrillä 15:nneksi. Pan-Amerikan kisoista 2015 Torontosta hän saavutti kultaa 20 kilometrin kävelystä.
Dohan MM-kilpailuissa 2019 hän sai pronssia 50 kilometriltä. Häm saavutti samalla matkalla pronssia myös vuonna 2021 järjestetyissä Tokion olympialaisissa ajalla 3.50.59. Eugenen MM-kilpailuissa 2022 hän sijoittui 35 kilometrin kävelyssä kuudenneksi Pohjois-Amerikan ennätysajalla 2.25.02. Saman vuoden Birminghamin Kansainyhteisön kisoissa hän voitti kultaa 10 000 metrin kävelyssä ennätyksellään 38.36,37. Hän sijoittui Budapestin MM-kilpailuisa 2023 20 kilometrin kävelyssä neljänneksi Kanadan ennätysajalla 1.18.03. Hän oli samoissa kilpailuissa neljäs myös 35 kilometrin kävelyssä. Pariisin olympialaisissa 2024 hän sijoittui 20 kilometrin kävelyssä viidenneksi.
Dunfee käveli maaliskuussa 2025 Dudincessa 35 kilometrillä maanosan ennätyksen 2.21.40. Hän voitti Tokion MM-kilpailuissa 2025 kultaa 35 kilometrillä ajalla 2.28.22.
Vuoden 2013 kesäuniversiadeista Kazanista Dunfee saavutti pronssia 20 kilometrin joukkuekilpailusta. Frankofonisista kisoista hänellä on yksi hopea.
Henkilökohtaiset ennätykset.
NR = maan ennätys
AR = maanosan ennätys
Sully – uroteko Hudson-joella

Sully – uroteko Hudson-joella on vuonna 2016 ensi-iltansa saanut yhdysvaltalainen elämäkerrallinen draamaelokuva, jonka on ohjannut Clint Eastwood. Se kertoo US Airwaysin lennosta 1549 ja sen kapteenista Chesley Sullenbergerista. Elokuvassa käsitellään lento ja pakkolasku yksityiskohtaisesti ja myös lentoturmatutkinta on keskeisessä osassa. Elokuvan pääosissa näyttelevät Tom Hanks, Aaron Eckhart, Laura Linney, Anna Gunn, Autumn Reeser, Holt McCallany, Jamey Sheridan ja Jerry Ferrara. 
Elokuvan ensi-ilta oli Yhdysvalloissa ja Suomessa 9. syyskuuta 2016.
Vastaanotto.
Arvostelut.
Elokuva sai positiivisen vastaanoton kriitikoilta. Arvosteluja keräävän Rotten Tomatoes -sivuston mukaan 82 % kriitikoista on antanut elokuvalle positiivisen arvosanan keskiarvolla 7.2/10. Keräys perustuu 101 arviointiin. Metacriticissä elokuvalla on 77 pistettä 100:sta.
Aiheesta muualla.
Cao Yuan

Cao Yuan (, s. 7. helmikuuta 1995 Peking) on kiinalainen uimahyppyjen olympiavoittaja ja maailmanmestari. 167 senttimetriä pitkä ja 62 kilogrammaa painava Cao aloitti uimahypyt viisivuotiaana vuonna 2000.
Cao saavutti Zhang Yanquanin kanssa olympiakultaa 10 metrin kerroshyppyjen parikilpailusta vuoden 2012 kesäolympialaisista Lontoosta. Vuoden 2016 kesäolympialaisista Rio de Janeirosta Cao saavutti kultaa kolmen metrin ponnahduslaudalta ja pronssia kolmen metrin ponnahduslaudan parikilpailusta. Vuodelle 2021 siirretyistä Tokion olympialaisista Cao sai kolmen metrin ponnahduslaudan parikilpailun hopeaa. MM-kilpailuista hänellä on yksi kulta vuodelta 2015, hopea vuodelta 2017 ja yksi pronssi vuodelta 2013.
Aasian kisoista Caolla on kolme kultaa. Vuonna 2014 hänet valittiin vuoden uimahyppääjäksi maailmassa.
The Hellcat Spangled Shalalala

The Hellcat Spangled Shalalala on englantilaisen indie rock-yhtye Arctic Monkeysin kappale. Se julkaistiin toisena singlenä yhtyeen neljänneltä albumilta "Suck It and See". 
Single oli alun perin tarkoitus julkaista 7 tuuman vinyylilevynä 15. elokuuta 2011, mutta PIAS Entertainment Groupin varaston tulipalossa Lontoon mellakoiden aikana tuhoutui suurin osa kopioista. Jäljelle jäänet levyt myytiin yhtyeen nettisivuilla.
Kappaleen musiikkivideon on ohjannut Focus Creeps. Se julkaistiin 7. heinäkuuta 2011 videopalvelu YouTubessa.
Kappaleet.
Singlen B-puolella "Little Illusion Machine (Wirral Riddler)" on mukana Miles Kane.
Petter Lyytikäinen

Petter Lyytikäinen (6. toukokuuta 1828 Karttula – 9. toukokuuta 1914 Pielavesi) oli savolainen maakauppias ja myöhemmin teollisuuden ja liikenteen kehittäjä.
Lyytikäinen aloitti kaupallisen toimintansa kiertävänä voinostajana eli "voisaksana" ja lumpunkerääjänä. Tällöin hänen kumppaninaan on jonkin aikaa toiminut pielavetissyntyinen Herman Saastamoinen, myöhempi tehtailija ja kauppaneuvos, Saastamoinen-yhtymän perustaja. Ensimmäisen pysyvän kaupan Lyytikäinen perusti tilalleen Pielaveden Saarelaan ja aluksi myyntivarastona toimi tähän tarkoitukseen varattu kaappi. 
Vaikka maakauppojen perustaminen oli ollut sallittua vuodesta 1859 lähtien, Lyytikäisellä ei ollut tarvittavia lupia. Tähän saattoi vaikuttaa, että Alasen (1957) mukaan Lyytikäinen oli kirjoitustaidoton. Hänen myöhempi menestyksensä perustui apulaisten taitavaan valintaan ja kouluttamiseen. Näiden kanssa hän solmi koeajan jälkeen pitkät sopimukset taatakseen toiminnan jatkuvuuden.
Lyytikäisen liiketoiminta ja omistukset käsittivät laajimmillaan neljän myymälän lisäksi neljä maatilaa, neljä meijeriä, tuhansia hehtaareja maata sekä laivoja ja laivaosuuksia, sahoja ja tiilitehtaan., 
Petter Lyytikäisen poika oli korkeimman oikeuden oikeusneuvos William Lyytikäinen.
Kandavas Kartodroms

Kandavas Kartodroms on vuonna 1972 avattu 1,012 kilometriä pitkä karting-rata, joka sijaitsee Kandavassa Latviassa. Rata on rakennettu 1972 ja uusittu vuonna 2008.
Automotodrom Grobnik

Automotodrom Grobnik on vuonna 1978 avattu 4,168 kilometriä pitkä moottorirata, joka sijaitsee Rijekassa, Kroatiassa. Radalla ajettiin vuodet 1978-1990 MotoGP -sarjaa. Vuonna 2020 radalla ajettiin NASCAR Whelen Euro Series -autokilpailuja.
Santiago Lange

Santiago Raúl Lange (s. 22. syyskuuta 1961 San Isidro, Argentiina) on argentiinalainen kilpapurjehtija ja olympiavoittaja. 184 senttimetriä pitkä ja 73 kilogrammaa painava Lange kilpailee Nacra 17 -luokassa. Kuusivuotiaana purjehduksen aloittanut Lange edustaa Club Náutico San Isidroa ja hänen valmentajanaan toimii Mateo Majdalani. 
Lange on osallistunut kuusiin kesäolympialaisiin, joista ensimmäisiin vuonna 1988. Ensimmäisen olympiakultansa Lange saavutti Nacra 17 -luokasta yhdessä Cecilia Carranza Sarolin kanssa vuoden 2016 kesäolympialaisista Rio de Janeirosta. Tornado-luokasta Langella on pronssia vuosilta 2004 Ateenasta ja 2008 Pekingistä. Pan-Amerikan kisoista Langella on kaksi hopeaa vuosilta 1987 ja 1995.
Tornado-, snipe- ja Nacra 17 -luokkien MM-kilpailuista Lange on saavuttanut yhteensä neljä kultaa, kolme hopeaa ja kaksi pronssia.
Yrjö Kiuru

Yrjö Kiuru (25. heinäkuuta 1872 Antrea – 1. joulukuuta 1945 Ikaalinen) oli suomalainen maanviljelijä, kansakoulunopettaja, maallikkosaarnaaja ja maalaisliiton kansanedustaja.
Kiurun vanhemmat olivat maanviljelijä Anders Kiuru ja Maria Kuparinen. Hän oli maanviljelijänä Antreassa ja toimi kiertokoulun- ja kansakoulunopettajana. Kiuru oli lisäksi Antrean Korpilahden osuuskassan kirjanpitäjänä ja Suomen Luterilaisen Evankeliumiyhdistyksen saarnaajana Karjalassa. 
Kiuru oli kansanedustajana 1911–1917 edustaen Viipurin läänin itäistä vaalipiiriä. Hän oli myös Antrean kunnanvaltuuston jäsenenä.
Johor Circuit

Johor Circuit on vuonna 1986 avattu 3,86 kilometriä pitkä moottorirata, joka sijaitsee Johorissa Malesiassa. 
Radalla ajettiin vuosina 1992–1993 Superbiken maailmanmestaruussarjaa ja vuonna 1998 Moottoripyöräilyn Malesian Grand Prix.
Roman Hagara

Roman Hagara (s. 30. huhtikuuta 1966 Wien) on itävaltalainen kilpapurjehduksen olympiavoittaja, maailmanmestari ja Euroopan-mestari. 171 senttimetriä pitkä ja 68 kilogrammaa painava Hagara on saavuttanut suurimmat menestyksensä tornado-luokassa. Hän aloitti purjehduksen kymmenvuotiaana ja kilpailemisen lajissa 14-vuotiaana.
Hagara osallistui urallaan neljiin kesäolympialaisiin vuosina 1996–2008. Vuosina 2000 ja 2004 hän saavutti Hans-Peter Steinacherin kanssa kultaa tornado-luokasta. MM-kilpailuista Hagaralla on kaksi kultaa, kaksi hopeaa ja yksi pronssi. Mitaleista yksi kulta on tullut Hagaran veljen Andreasin kanssa, loput Steinacherin kanssa. EM-kilpailuista hän on saavuttanut kolme kultaa ja yhden hopean.
Vuodesta 2009 alkaen Hagara on keskittynyt Steinacherin kanssa Red Bullin järjestämiin kilpailuihin Yhdysvalloissa.
Kerman rautatieasema

Kerman rautatieasema (lyh. Ker) on lakkautettu rautatieliikennepaikka Heinävedellä rataosuudella Pieksämäki-Joensuu. Kerma oli jo ennen rautatietä liikenteellisesti merkittävä kanavan ja maantieristeyksen takia. Kermaan rakennettiin rataosalle tyypillinen Thure Hellströmin suunnittelema asemarakennus 1938 ja asuinrakennus, joka rakennettiin jo radan suunnitteluvaiheessa 1933. Aseman käyttö jäi kuitenkin lyhyeksi, sillä se muutettiin miehittämättömäksi jo vuonna 1968. Tavaraliikenne loppui vuonna 1974, ja henkilöliikenne kesäkuussa 1984, jonka jälkeen liikennepaikka lakkautettiin kesäkuussa 1985. Matkustajalaiturit ja sivuraiteet on purettu, mutta asemarakennus on yhä olemassa yksityisomistuksessa.
Oskari Heikinheimo

Oskari Fredrik Heikinheimo (vuoteen 1906 Heikel; 3. elokuuta 1873 Kittilä – 27. maaliskuuta 1950 Helsinki) oli suomalainen piirilääkäri, lääkintöneuvos ja kokoomuksen kansanedustaja.
Elämäkerta.
Heikinheimon vanhemmat olivat kirkkoherra Karl Abiel Heikel ja Augusta Hellman. Hän pääsi ylioppilaaksi Jyväskylän lyseosta 1891 ja valmistui Helsingin yliopistosta lääketieteen kandidaatiksi 1897 ja lääketieteen lisensiaatiksi 1902. Heikinheimo oli Terveydenhoitolehden toimitussihteerinä 1898–1900, rautatielääkärinä 1901–1950, Keuruun kunnanlääkärinä 1902–1928, Jyväskylän suojeluskuntapiirin lääkärinä 1919–1944 ja Kuortaneen piirin piirilääkärinä 1928–1940. Hän oli myös Keuruulla sijainneen Kuuselan parantolan omistaja ja lääkäri 1905–1950. Hän sai lääkintöneuvoksen arvon 1943.
Heikinheimo oli kansanedustajana 1922–1927 ja 1941–1945 edustaen Vaasan läänin itäistä vaalipiiriä. Hän oli eduskunnan sotilasasiainvaliokunnan puheenjohtajana 1922. Heikinheimo tuli eduskuntaan 27. tammikuuta 1922 kokoomuksen Aleksanteri Koiviston tilalle ja uudelleen 4. syyskuuta 1941 jatkosodassa kaatuneen kokoomuksen Väinö Havaksen tilalle. Heikinheimo oli myös Keuruun kunnanvaltuuston jäsenenä sekä oli edustajana kirkolliskokouksessa.
Oskari Heikinheimo oli naimisissa 1898–1946 Elli Fanny Cecilia Keppleruksen (k. 1946) kanssa ja vuodesta 1947 Aini Aurora Vaulan kanssa. Voimistelunopettaja ja kirjailija Airi Koskimies oli Heikinheimon tytär ensimmäisestä avioliitosta. Majuri Ragnar Heikel ja professori Rafael Koskimies olivat Heikinheimon vävyjä.
Teuvo Kaitila

Johan Teodor (Teuvo) Kaitila (30. elokuuta 1873 Orimattila – 7. maaliskuuta 1937 Orimattila) oli suomalainen maanviljelijä, pankinjohtaja ja nuorsuomalaisen puolueen kansanedustaja.
Kaitilan vanhemmat olivat talollinen Johan Alastalo ja Amanda Emilia Tobiaantytär. Hän oli maanviljelijänä Orimattilassa 1905–1914 ja Kansallis-Osake-Pankin Orimattilan konttorin esimiehenä 1918–1937. Kaitila oli myös Orimattilan maanviljelysrahaston hoitajana, Orimattilan kunnan paloapuyhdistyksen asiamiehenä ja toimitusjohtajana sekä Suomi-yhtiön asiamiehenä Orimattilassa.
Kaitila oli kansanedustajana 1917–1919 edustaen Uudenmaan läänin vaalipiiriä. Hän oli presidentin valitsijamiehenä vuosien 1925, 1931 ja 1937 presidentinvaaleissa. Kaitila oli myös Orimattilan kuntakokouksen ja kunnallislautakunnan esimiehenä. 
Teuvo Kaitila oli naimisissa vuodesta 1903 Anna Augusta Helena Forsgrenin kanssa.
Fatijärvi

Fatijärvi on 2,61 hehtaarin laajuinen järvi Yyterissä Porissa. Sen korkeus merenpinnasta on 1,4 metriä ja rantaviivan pituus 0,61 kilometriä.
Geologia.
Järven ympäristön maaperä on hiekkaa. Järven luoteispuolella on Keisarinpankin dyynimuodostumaan kuuluvia, metsää kasvavia rantadyynejä.
Maisema ja kulttuuriympäristö.
Järvi kuuluu Yyterin Valtakunnallisesti arvokkaan maisema-alueen sisään jääviin pieniin vesialueisiin yhdessä muiden muassa läheisten Ruutu- ja Haventojärvien kanssa. Sen ympärillä on säilynyt ensimmäisen maailmansodan aikaisia rakenteita, kuten juoksuhautoja.
NRJ Music Awards

NRJ Music Awards (NMA) on vuosittain järjestettävä musiikkialan palkintogaala. Palkinnot jakaa ranskalainen radioketju NRJ sekä televisiokanava TF1 ranskalaisille ja kansainvälisille artisteille. Palkintogaala järjestettiin ensimmäisen kerran vuonna 2000.
Pohjoismainen vastine tapahtumalle on NRJ Radio Awards.
Archaeodontosaurus

Archaeodontosaurus (nimen merkitys: "muinaishampainen lisko") oli sauropodeihin kuulunut kasvinsyöjädinosaurussuku. Sen fossiileita on löydetty Madagaskarilta. "Archaeodontosaurus" eli noin 167–164 miljoonaa vuotta sitten keskijurakaudella.
"Archaeodontosauruksen" koko on epävarma. Kyseinen dinosaurus tunnetaan osittaisista jäänteistä. 
Muuta.
Vaikka "Archaeodontosaurusta" ei tunneta hyvin, se on kiinnostava koska se näyttää olleen sauropodi jolla on ollut prosauropodimaiset hampaat. Tämä ei välttämättä ole epätavallista kun ajatellaan, että sauropodit ovat polveutuneet prosauropodeista, mutta "Archaeodontosauruksessa" näyttää siltä että vaikka sen keho muuttui, sen ruokavalio oli silti enimmäkseen sama.
Emma (vuoden 1996 elokuva)

Emma on vuonna 1996 ensi-iltansa saanut historiallinen draamaelokuva, jonka on ohjannut Douglas McGrath. Elokuva perustuu Jane Austenin vuonna 1815 julkaistuun samannimiseen romaaniin. Elokuva kertoo Emma Woodhousesta, joka on hieman naiivi nuori nainen joka pitää itseään suurena avioliittovälittäjänä.
Tuotanto.
Ohjaaja Douglas McGrath valitsi Gwyneth Paltrow'n elokuvan päärooliin Emmaksi, koska hän oli vaikuttunut tämän roolisuorituksesta vuoden 1993 elokuvassa "Flesh and Bone".
Vastaanotto.
Elokuvan säveltäjä Rachel Portman voitti parhaan musiikin Oscar-palkinnon. Elokuva oli myös ehdolla parhaan puvustuksen Oscar-palkinnon saajaksi.
Marc Nordqvist

Marc Nordqvist (s. 1. kesäkuuta 1997) on suomalainen jalkapallomaalivahti. Hän edustaa Veikkausliigassa pelaavaa IFK Mariehamnia.
Nordqvist pelasi ensimmäisen Veikkausliigan ottelunsa 8. kesäkuuta 2014, kun hänen edustamansa IFK Mariehamn hävisi vieraissa KuPS:lle 0–4. Nordqvist vaihdettiin ottelunsa kentälle 29. minuutilla, kun maalin tappiolla tuolloin olleen IFK Mariehamnin aloituskokoonpanon maalivahti Otso Virtanen oli saanut punaisen kortin. Ottelu oli Nordqvistin ainoa liigassa kaudella 2014. Hän ei pelannut liigaotteluita myöskään kaudella 2015. Syyskuussa 2015 Nordqvist oli vaihtopenkillä, kun IFK Mariehamn voitti Suomen Cupin loppuottelussa FC Interin 2–1. Ura IFK Marienhamnin ykkösmaalivahtina aukeni kauden 2018 aikana. Osan kaudesta 2018 Nordqvist oli norjalaisen FK Jervin varamaalivahtina.
Deodoro da Fonseca

Manuel Deodoro da Fonseca ([mɐnuˈɛɫ deoˈdɔɾu da fõˈsekɐ]; 5. elokuuta 1827 – 23. elokuuta 1892) oli brasilialainen poliitikko ja upseeri, joka palveli Brasilian ensimmäisenä presidenttinä. Hän toimi ensin tilapäisenä ja myöhemmin kansalliskokouksen valitsemana presidenttinä sen jälkeen kun armeijan vallankaappaus syrjäytti keisari Pedro II:n ja julisti tasavallan vuonna 1889. Hän oli tehoton ja epäjohdonmukainen vallankäyttäjä ja erosi poliittisen paineen alla kaksi vuotta myöhemmin.
David Musuľbes

David Vladimirovič Musuľbes (, s. 28. toukokuuta 1972 Ordžonikidze, Pohjois-Ossetian ASNT, Neuvostoliitto) on slovakialainen, aikaisemmin Venäjää edustanut, kilpauransa päättänyt vapaapainija, olympiavoittaja, maailman- ja euroopanmestari.
100–130 kilogramman painoluokissa kilpaillut Musuľbes voitti Venäjän edustajana olympiakultaa Sydneyssä 2000, kaksi maailmanmestaruutta, kaksi MM-pronssia, viisi Euroopan mestaruutta ja kolme muuta EM-mitalia. Vuonna 2008 hän edusti Slovakiaa ja voitti ensin keväällä EM-pronssia Tampereella ja loppukesästä olympiapronssia Pekingissä.
Milan Mazáč

Milan Mazáč (s. 22. syyskuuta 1968 Bratislava, Tšekkoslovakia) on slovakialainen, aikaisemmin myös Tšekkoslovakiaa/Tšekin ja Slovakian liittotasavaltaa edustanut, kilpauransa päättänyt vapaapainija.
90–130 kilogramman painoluokissa kilpaillut Mazáč edusti Tšekkoslovakiaa useissa aikuisten arvokisoissa mitalitta. Maan hajottua hän saavutti Slovakian edustajana kolme EM-hopeamitalia. Mazáč paini myös Atlantan kesäolympialaisissa 1996.
Božena Srncová

Božena Srncová (Krejcarová) (11. kesäkuuta 1925 Praha – 30. marraskuuta 1997 Praha, Tšekki) oli tšekkoslovakialainen telinevoimistelija ja olympiavoittaja.
Srncová voitti joukkuekilpailusta olympiakultaa Lontoossa 1948 ja olympiapronssia Helsingissä 1952. Helsingissä hän sijoittui ottelussa 22:nneksi, yksittäisillä telineillä parhaimmillaan eritasonojapuilla 20:nneksi ja Tšekkoslovakian joukkueessa yhteisvoimistelussa kuudenneksi.
Panttilainaamon autospesialistit

Panttilainaamon autospesialistit () on yhdysvaltalainen tositelevisiosarja. Sarjassa Danny Koker tiimeineen ostaa potentiaalisia myyntiartikkeleita, tuunaa autot uuteen loistoonsa ja myyvät voitolla eteenpäin.
Sarjan esittäminen alkoi yhdysvaltalaisella History-kanavalla 13. elokuuta 2012. Suomessa sarjan esittäminen alkoi Jim-kanavalla 14. huhtikuuta 2014. Sarjan viimeinen, kymmenes tuotantokausi esitettiin Yhdysvalloissa syksyllä 2021.
Alena Reichová

Alena Reichová (Zámostná) (27. heinäkuuta 1933 Plzeň – 21. kesäkuuta 2011) oli tšekkoslovakialainen telinevoimistelija ja olympiamitalisti.
Reichová voitti joukkuekilpailusta olympiapronssia Helsingissä 1952, joskin hänen tuloksiaan ei laskettu mukaan joukkueen yhteistulokseen. Reichová kilpaili olympiatasolla myös Melbournessa 1956, missä Tšekkoslovakia sijoittui joukkuekilpailussa viidenneksi. Yhteisvoimistelussa maan joukkue sijoittui Helsingissä kuudenneksi ja Melbournessa seitsemänneksi. Reichová kilpaili myös ottelussa kummissakin olympialaisissaan.
Aljaksandr Kultšy

Aljaksandr Mikalajevitš Kultšy (, ; s. 1. marraskuuta 1973 Minsk, Valko-Venäjän SNT, Neuvostoliitto, nykyinen Valko-Venäjä) on valkovenäläinen jalkapalloilija ja jalkapallovalmentaja. Hän edustaa Kazakstanin valioliigassa pelaavaa Irtysh Pavlodar ja on pelipaikaltaan keskikenttäpelaaja.
Aiheesta muualla.
[[Luokka:Elävät henkilöt]]
[[Luokka:Vuonna 1973 syntyneet]]
[[Luokka:Neuvostoliittolaiset jalkapalloilijat]]
[[Luokka:Valkovenäläiset jalkapalloilijat]]
[[Luokka:Venäläiset jalkapalloilijat]]
[[Luokka:Valkovenäläiset jalkapallovalmentajat]]
V-Rally 2

V-Rally 2 on Eden Studiosin kehittämä ajopeli. Peli julkaistiin PlayStationille vuonna 1999 ja Microsoft Windowsille ja Sega Dreamcastille vuonna 2000. 
Peli on julkaistu eri maissa eri nimillä. PlayStation-versio tunnetaan Euroopassa ja Japanissa nimellä V-Rally 2: Championship Edition ja Pohjois-Amerikassa Need for Speed: V-Rally 2. Windows-versio tunnetaan nimellä V-Rally 2: Expert Edition, Dreamcast-versio Euroopassa V-Rally 2: Expert Edition ja Pohjois-Amerikassa Test Drive: V-Rally.
Vastaanotto.
Peli on saanut IGN:n arvostelussa arvosanaksi 8.5/10.
Floriano Peixoto

Floriano Vieira Peixoto ([floriˈɐnu viˈejrɐ dʒi araˈuʒu pejˈʃotu] 30. huhtikuuta 1839 – 29. heinäkuuta 1895), lempinimeltään "rautamarsalkka", oli brasilialainen sotilas ja poliitikko, Paraguayn sodan veteraani, ja toinen Brasilian presidentti.
Nousu presidentiksi.
Floriano Peixoto oli armeijan Marsalkka, kun hänet valittiin varapresidentiksi helmikuussa 1891. Marraskuussa 1891 hän nousi presidentiksi, kun Brasilian ensimmäinen presidentti, marsalkka Deodoro da Fonseca erosi toimestaan. Brasilia oli keskellä poliittista ja taloudellista kriisiä.
Valtakausi.
Floriano Peixoto kukisti häntä vastaan nousseen merivoimien upseerien kapinan 1893-1894 ja Rio Grande do Sulin ja Santa Catarinan osavaltioissa virinneen sotilaskapinan saman vuoden aikana. Hänen valtakauttaan leimasi lisääntynyt vallan keskittäminen ja nationalismi.
Prudente de Morais

Prudente José de Morais e Barros ([pruˈdẽtʃi ʒoˈzɛ di moˈrajs ˈbaʁus]; 4. lokakuuta 1841 – 3. joulukuuta 1902) oli kolmas Brasilian presidentti. Hän oli maan ensimmäinen siviilipresidentti, joka valittiin vuoden 1891 perustuslain mukaisesti, ja ensimmäinen, joka pysyi toimessaan koko virkakautensa ajan 15. marraskuuta 1894 – 15. marraskuuta 1898. Hänen valtakauttaan leimasi maan koillisosassa puhjennut kapina, jonka Brasilian armeija murskasi. Hän joutui kohtaamaan myös diplomaattisuhteiden katkeamisen entisen emämaan Portugalin kanssa. Tässä tilanteessa Yhdistyneen kuningaskunnan kuningatar Viktoria toimi onnistuneesti välittäjänä. 
Ennen presidentiksi valintaansa Prudente oli ollut São Paulon osavaltion kuvernööri ja senaatin puhemies vuosina 1891–1894.
Cheick Sallah Cisse

Cheick Sallah Cisse (s. 19. syyskuuta 1993) on norsunluurannikkolainen taekwondon olympiavoittaja.
Cisse voitti Rio de Janeiron olympialaisissa 2016 kultaa alle 80 kg:n painoluokassa kukistettuaan loppuottelussa britti Lutalo Muhammadin pistein 8–6. Tämä oli Norsunluurannikon kaikkien aikojen ensimmäinen olympiakulta.
Cisse voitti alle 80-kiloisissa kultaa Afrikan kisoissa 2015. Taekwondon Afrikan-mestaruuskilpailuissa hän on saavuttanut samassa painoluokassa kultaa 2016 ja pronssia 2014. Universiadeissa hän sai hopeaa 2015.
Henri Schoeman

Henri Schoeman (s. 3. lokakuuta 1991 Vereeniging) on eteläafrikkalainen triathlonisti ja olympiamitalisti. 170 senttimetriä pitkän ja 59 kilogrammaa painava Schoemanin valmentajina toimivat Joe Schoeman ja Alistair Hatfield.
Schoeman saavutti olympiapronssia henkilökohtaisesta kilpailusta vuoden 2016 kesäolympialaisista Rio de Janeirosta. Mitali oli Etelä-Afrikan historian ensimmäinen olympiamitali triathlonista. Vuoden 2014 Kansainyhteisön kisoista Glasgow'sta Schoeman saavutti hopeaa sekaviestistä.
Schoemanin veli Riaan Schoeman on Kansainyhteisön kisojen mitalisti uinnissa.
Asuka Cambridge

Asuka Antonio "Aska" Cambridge (, s. 31. toukokuuta 1993 Jamaika) on japanilainen pikajuoksija ja olympiamitalisti. 179 senttimetriä pitkä ja 74 kilogrammaa painava Cambridge kilpailee 100 ja 200 metrin juoksussa.
Cambridge jäi välieriin vuoden 2016 kesäolympialaisissa Rio de Janeirossa 100 metrillä. Samoista kisoista hän saavutti hopeaa 4 × 100 metrin viestistä uudella Aasian ennätyksellä. Lontoon MM-kilpailuissa 2017 hän juoksi pikaviestin alkuerissä. Loppukilpailussa Japani sai toisella kokoonpanolla pronssia. 100 metrillä hän karsiutui välierissä. Jakartan Aasian kisoissa 2018 hän voitti kultaa 4 × 100 metrin viestissä. 
Vuoden 2012 alle 20-vuotiaiden MM-kilpailuista Barcelonasta Cambridge saavutti pronssia 4 × 100 metrin viestistä.
Cambridgen isä on jamaikalainen ja äiti japanilainen.
Bruno Oscar Schmidt

Bruno Oscar Schmidt (s. 6. lokakuuta 1986 Brasília) on brasilialainen rantalentopallon olympiavoittaja ja maailmanmestari. 185 senttimetriä pitkän ja 87 kilogrammaa painavan Schmidtin parina on toiminut vuodesta 2014 alkaen Alison Cerutti. 
Schmidt saavutti Ceruttin kanssa olympiakultaa vuoden 2016 kesäolympialaisista Rio de Janeirosta. Schmidt ja Cerutti ovat saavuttaneet kultaa myös vuoden 2015 MM-kilpailuissa Haagissa.
Schmidtin setä Oscar Schmidt on uransa päättänyt koripalloilija, joka pelasi urallaan Brasilian koripallomaajoukkueessa.
Sarvikummun rautatieasema

 
Sarvikummun rautatieasema (lyh. Sak) on lakkautettu rautatieliikennepaikka Heinäveden Sarvikummun kylässä rataosuudella Pieksämäki-Joensuu. Asema sijaitsee lähellä Sarvikummun kyläkeskusta. Paikalle valmistui Thure Hellströmin suunnittelema Pieksämäki-Joensuu välin tyyppiasema 1938. Sarvikummun liikenteellinen merkitys jäi kuitenkin vähäiseksi, ja asema muutettiin miehittämättömäksi toukokuussa 1971. Henkilöliikenne asemalle loppui 28.5.1989, ja liikennepaikka on lakkautettu. Laiturirakenteet ja sivuraiteet on purettu mutta asemarakennus on yhä olemassa.
Ruth Gbagbi

Ruth Marie Christelle Gbagbi (s. 7. helmikuuta 1994) on norsunluurannikkolainen taekwondon olympiamitalisti, Afrikan kisojen voittaja ja Afrikan-mestari.
Gbagbi saavutti Rio de Janeiron olympialaisissa 2016 pronssia alle 67 kg:n sarjassa kukistettuaan pronssiottelussa azerbaidžanilaisen Farida Azizovan pistein 7–1. Hän toisti saavutuksensa vuodelle 2021 siirretyissä Tokion olympialaisissa voittamalla pronssiottelussa Brasilian Milona Titonelin pistein 12–8. Hänestä tuli Norsunluurannikon ensimmäinen kaksi olympiamitalia saanut urheilija. Lontoon olympialaisissa 2012 hän hävisi samassa painoluokassa molemmat ottelunsa.
Gbagbi on saavuttanut Afrikan kisoissa kultaa 62-kiloisissa 2015 ja pronssia 57-kiloisissa 2011. Taekwondon Afrikan-mestaruuskilpailuissa hän on saanut kultaa 62 kg:n sarjassa 2012, 2014 ja 2016 sekä hopeaa 46-kiloisissa 2009. Universiadeissa hän oli kolmas 62-kiloisissa 2015.
Liu Shiwen

Liu Shiwen (, s. 12. huhtikuuta 1991 Liaoning) on kiinalainen pöytätenniksen olympiavoittaja ja maailmanmestari. 160 senttimetriä pitkä ja 54 kilogrammaa painava Liu pelaa maila oikeassa kädessä.
Liu saavutti olympiakultaa joukkuekilpailusta yhdessä Ding Ningin ja Li Xiaoxian kanssa vuoden 2016 kesäolympialaisista Rio de Janeirosta. Vuodelle 2021 siirretyistä Tokion olympialaisista Liu sai yhdessä Xu Xinin kanssa sekanelinpelin hopeaa. MM-kilpailuista Liulla on kahdeksan kultaa, neljä hopeaa ja kolme pronssia. Kaksinpelistä hänellä on yksi kulta, kaksi hopeaa ja kolme pronssia. Muista maailmanmestaruuksista kaksi on naisten nelinpelistä, yksi sekanelinpelistä ja neljä joukkuekilpailusta. Aasian kisoista Liu on saavuttanut kolme kultaa ja kaksi hopeaa. Aasian-mestaruuskilpailuista hänellä on kuusi kultaa, yksi hopea ja neljä pronssia. Nuorten MM-kilpailuista Liu on saavuttanut kolme kultaa ja yhden hopean.
Liu oli helmikuusta 2012 huhtikuuhun 2017 joka kuukausi maailmanrankingin kolmen parhaan joukossa. Rankingin ykkösenä hän on ollut useina kuukausina vuosina 2010 sekä 2013–2016.